ผุดศูนย์เออีซี  แก้คนไทยไม่รู้จักประชาคมเศรษฐกิจอาเซียน
โพสต์ทูเดย์ -หอการค้าไทย ผุดศูนย์เออีซี พรอมท์ แก้ปัญหาคนไทยไม่รู้จักประชาคมเศรษฐกิจอาเซียน หวังให้เป็นหน่วยงานสร้างความรู้และยุทธศาสตร์แข่งขันสู้
17 ธ.ค. 2552

โพสต์ทูเดย์ -หอการค้าไทย ผุดศูนย์เออีซี พรอมท์ แก้ปัญหาคนไทยไม่รู้จักประชาคมเศรษฐกิจอาเซียน หวังให้เป็นหน่วยงานสร้างความรู้และยุทธศาสตร์แข่งขันสู้ 
         นายพรศิลป์ พัชรินทร์ตนะกุล รองกรรมการเลขาธิการ หอการค้าไทย เปิดเผยว่า ได้จัดตั้งศูนย์ศึกษาติดตามและเฝ้าระวังประชาคมเศรษฐกิจอาเซียน หรือเออีซี พรอมท์ (AEC Prompt) เพื่อผลักดันให้คนไทยได้รู้จักและเตรียมความพร้อมในการใช้ประโยชน์จากการที่อาเซียนจะเป็นประชาคมเศรษฐกิจอาเซียน (เออีซี) ในปี 2558 ที่จะเป็นตลาดและฐานการผลิตเดียวกัน เพราะผลสำรวจขณะนี้พบว่าคนยังไม่รู้จักเออีซีมาก โดยเฉพาะในต่างจังหวัด จึงต้องมีหน่วยงานที่เข้ามาแก้ไขปัญหาตรงจุดนี้ เพราะตั้งแต่ปี 2553 เป็นต้นไปจะเป็นปีเริ่มต้นของการเข้าสู่การเป็นเออีซีแล้ว 
           “เรื่องเออีซี คนไม่รู้เยอะมาก ทั้งๆ ที่อาเซียนจะเป็นเออีซี ถือว่าสำคัญมากๆ เพราะการเป็นประชาคมจะทำให้อาเซียนเป็นตลาดใหญ่ มีการเคลื่อนย้ายเงินทุน แรงงานมีฝีมือ ได้เสรีมากขึ้น ที่สำคัญยังไม่มีหน่วยงานใดของประเทศที่จะเข้ามาดูเฝ้าติดตาม ศึกษา วิเคราะห์ เตือนภัย แสวงหาลู่ทาง โอกาสและขจัดอุปสรรคของเออีซีให้กับผู้มีส่วนได้ส่วนเสีย ทั้งเกษตรกร ผู้ประกอบการ จึงต้องตั้งเออีซี พรอมท์ ขึ้นมาทำหน้าที่ตรงนี้” 
          สำหรับเออีซี พรอมท์ มีหน้าที่ คือ 1.เป็นหน่วยงานสร้างความรู้ ความเข้าใจ โดยร่วมมือกับภาครัฐที่เกี่ยวข้อง 2.ทำยุทธศาสตร์รายสินค้า ทั้งสินค้าเกษตร อุตสาหกรรม และบริการ เพื่อเสริมสร้างศักยภาพในการแข่งขันให้กับผู้ประกอบการด้วยการชี้ช่องทางและโอกาส การค้า และการลงทุนในอาเซียน 3.ให้ความสำคัญกับผู้บริโภค เพื่อให้ผู้บริโภคได้บริโภคสินค้าที่ได้มาตรฐาน และมีความรู้ ความเข้าใจในสิทธิของผู้บริโภค 4.เป็นหน่วยงานรวบรวมและสร้างฐานข้อมูลอาเซียน รวมทั้งศึกษา วิเคราะห์ เตือนภัย ประเด็นที่ต้องระวัง อุปสรรค และสร้างโอกาสให้กับผู้ประกอบการไทย 
         นายอัทธ์ พิศาลวานิช ผู้อำนวยการศูนย์ศึกษาการค้าระหว่างประเทศ มหาวิทยาลัยหอการค้าไทย กล่าวว่า เป้าหมายของเออีซี พรอมท์ เพื่อทำให้คนไทย 88.9% ที่ไม่รู้จักเออีซีมีความรู้เพิ่มขึ้น และกระตุ้นให้คนเหล่านี้เตรียมความพร้อมที่จะใช้ประโยชน์จากเออีซี มีแผนการทำงาน เริ่มจากการจัดทำยุทธศาสตร์เป็นรายสินค้าว่าสินค้าใดของไทยแข่งขันได้ไม่ได้ เริ่มจากข้าว ปาล์ม ประมง และโลจิสติกส์ จากนั้นจะเป็นการจัดทำวารสารทางวิชาการ เพื่อให้ข้อมูลเกี่ยวกับเออีซีในด้านต่างๆ รวมทั้งจะร่วมมือกับหน่วยงานภาครัฐในการจัดอบรมสัมมนาให้กับคนไทย